**OBRAZLOŽENJE OSTVARENJA PRIHODA I RASHODA, PRIMITAKA I IZDATAKA FINANCIJSKOG PLANA MINISTARSTVA MORA, PROMETA I INFRASTRUKTURE U PRVOM POLUGODIŠTU 2024. GODINE**

**PRIHODI**

Ministarstvo je u prvom polugodištu 2024. godine ostvarilo ukupne prihode u iznosu od 577.795.311,99 eura što čini 47,81 % godišnjeg plana.

Ostvareni prihodi u cijelosti se odnose na prihode poslovanja.

Tablica 1. Izvršenje prihoda poslovanja



**Prihodi poslovanja**

U ukupno ostvarenim prihodima poslovanja, najznačajniji su prihodi iz proračuna od 517.271.123,34 eura i čine 89,52 % ostvarenih prihoda. Od ukupnih prihoda, 10,01% su pomoći iz inozemstva i od subjekata unutar općeg proračuna i iznose 57.865.235,81 eura, 0,46 % su prihodi od upravnih i administrativnih pristojbi, pristojbi po posebnim propisima i naknada i iznose 2.644.120,49 eura, a 0,003 % su prihodi od prodaje proizvoda i robe te pruženih usluga i prihodi od donacija te iznose 14.832,35 eura.

***Pomoći iz inozemstva i od subjekata unutar općeg proračuna.***

U njihovoj strukturi najveći dio (98,96 %) čine prihodi pomoći od međunarodnih organizacija te institucija i tijela EU, koji su izravno vezani uz projekte financirane iz EU proračuna.

Manji dio se odnosi na prijenos između proračunskih korisnika. Temeljem Sporazuma o financiranju odobrenih projekata i nabavu opreme, a sukladno planu potreba Nacionalnog plana sigurnosti cestovnog prometa RH, MUP je Ministarstvu prenio sredstva u iznosu od 604.500,00 eura.

***Prihodi od upravnih i administrativnih pristojbi, pristojbi po posebnim propisima i naknada***

Ovi su prihodi ostvareni 60,09 % od planiranih, a odnose se na prihode uplaćene u Državni proračun na RKP Ministarstva za namjenske prihode za sigurnost plovidbe (1.668.483,20 eura) i na prihode od izobrazbe pomoraca, odnosno organizaciju i održavanje ispita za pomorce (975.637,29 eura) koji su, sukladno Pomorskom zakoniku, definirani kao namjenski prihod Ministarstva.

***Prihodi od prodaje proizvoda i robe te pruženih usluga i prihodi od donacija*** ostvareni su u iznosu od 14.832,25 eura ili 39,55 % od plana, a odnose se na ostvarene prihode po provedbi ovršnog postupka po pravomoćnoj presudi, a radi neplaćanja obveza prema ugovoru o najmu poslovnog prostora te na prihode od iznajmljivanja poslovnih prostora i dvorane u poslovnom objektu Kockica.

***Prihodi iz proračuna***

Ovi su prihodi ostvareni 54,69% od plana. Glavni razlog ostvarenih znatno većih prihoda iz nadležnog proračuna u 2024. godini u odnosu na 2023. godinu je isplata avansa HC-u i HŽI-u za naknadu u cijeni goriva koja se obustavlja od 1. srpnja.2024. i isplata pomoći društvu HŽ Infrastruktura d.o.o. za financiranje i sufinanciranje građenja, modernizacije i obnove željezničke infrastrukture (22,7 mil eura). Rashodi na ovoj aktivnosti ostvareni su tek u drugom polugodištu 2023.

**RASHODI**

Ukupni rashodi Ministarstva u prvom polugodištu 2024. godine iznose 576.407.105,36 eura, što je 43,80 % od godišnjeg plana, a sastoje se od:

-rashoda poslovanja, koji su izvršeni u iznosu od 575.054.923,12 eura ili 44,37 % od plana te čine 99,77 % ukupno izvršenih rashoda

-rashoda za nabavu nefinancijske imovine koji su izvršeni u iznosu od 1.352.182,24 eura ili 6,73 % od plana te čine 0,23 % ukupno izvršenih rashoda.

1. **Rashodi prema ekonomskoj klasifikaciji**

Tablica 2. Izvršenje rashoda poslovanja



**Rashodi poslovanja**

U strukturi rashoda poslovanja najveći udio ostvarenja od 80,86 % čine pomoći dane u inozemstvo i unutar općeg proračuna, a slijede ostali rashodi s udjelom od 8,39 %, subvencije s udjelom od 6,68 %, rashodi za zaposlene s udjelom od 2,16 %, te materijalni rashodi s udjelom od 1,13 %. Ostatak od 0,77 % od ukupnih rashoda čine naknade građanima i kućanstvima na temelju osiguranja i druge naknade te financijski rashodi.

***Rashodi za zaposlene***

Stupanjem na snagu Zakona o plaćama u državnoj i javnim službama znatno su uvećane plaće državnih službenika, a Izmjenama i dopunama Kolektivnog ugovora za državne službenike i namještenike uvećana su materijalna prava službenika i namještenika, što je uzrokovalo povećanje rashoda za zaposlene

***Materijalni rashodi*** u prvom polugodištu 2024. godine izvršeni su u iznosu od 6.524.653,44 eura, a najznačajniji materijalni rashodi ostvareni su za usluge tekućeg i investicijskog održavanja (1.581.474,80 eura), računalne usluge (384.900,05 eura), zakupnine i najamnine (516.335,71 eura), isplate naknada članovima povjerenstava (672.636,53 eura), energiju (517.013,64 eura) i usluge telefona, pošte i prijevoza (446.747,34 eura). Od ukupno ostvarenih rashoda za usluge tekućeg i investicijskog održavanja najveći dio se odnosi na Sigurnost plovidbe, uglavnom za održavanje brodica i opreme, manji dio na tehničko održavanje plovnih putova na unutarnjim vodama, a preostali dio odnosi se na održavanje poslovnih zgrada Ministarstva. Dio rashoda za tekuće i investicijsko održavanje, u iznosu od 571.982,65 eura podmiren je iz namjenskih prihoda za sigurnost plovidbe.

Materijalni rashodi veći su u odnosu na 2023. godinu zbog rasta cijena proizvoda i usluga.

***Financijski rashodi*** u prvom polugodištu 2024. godine izvršeni su u iznosu od 88.565,38 eura. U 2024. godini okončan je sudski postupak koje je djelatnik Ministarstva pokrenuo protiv Ministarstva, te je Ministarstvo bilo dužno isplatiti razlike plaća i zatezne kamate. Ministarstvo je po pravomoćnim sudskim presudama za naknadu štete na pomorskom dobru isplatilo kamate.

***Subvencije*** su u prvom polugodištu 2024. godine izvršene u iznosu od 38.406.509,19 eura. U odnosu na isto razdoblje prethodne godine smanjene su 2,68 %. Najznačajniji rashodi za subvencije ostvareni su po koncesijskom ugovoru Bina-Istra (16,4 mil eura), očuvanje prometne povezanosti regija (9,9 mil eura), po koncesijskom ugovoru Zagreb-Macelj (4,7 mil eura), za nadoknadu dijela troškova dizelskog goriva koje se koristi kao pogonsko gorivo u komercijalnom cestovnom prijevozu putnika (3,9 mil eura) te za univerzalne poštanske usluge (3,4 mil eura).

***Pomoći dane u inozemstvo i unutar općeg proračuna*** izvršene su u iznosu od 465.009.178,20 eura. U odnosu na isto razdoblje prethodne godine smanjene su 29,74 %. U 2024. godini ostvareni su za 196,8 mil eura manji rashodi u odnosu na isto razdoblja 2023. godine. Glavni razlog ostvarenja značajno manjih rashoda u odnosu na 2023. godinu je korištenje sredstava iz Fonda solidarnosti EU (izvor 5761 i 5762) za obnovu u potresu uništene infrastrukture. U 2023. godini iz Fonda solidarnosti EU financirani su rashodi u iznosu od 174,5 mil eura. U 2024. godini rashodi iz OP Konkurentnost i kohezija za izgradnju željezničke i cestovne infrastrukture manji su za 59,3 mil eura jer je programsko razdoblje završilo 31. 12. 2023. godine i većina projekata je završena ili se priprema za faziranje u idućem programskom razdoblju. Tijekom 2023. godine otvorena je nova proračunska aktivnost A820082 Financiranje i sufinanciranje građenja, modernizacije i obnove željezničke infrastrukture. Navedenom sredstvima financiraju se ulaganja u obnovu, modernizaciju i izgradnju željezničke infrastrukture koja su ranije financirana iz investicijskih kredita banaka društva HŽ INFRASTRUKTURA d.o.o. U prvom polugodištu 2024. godine ostvareni su rashodi u iznosu od 22,7 mil eura, a u 2023. godini rashodi na ovoj aktivnosti ostvareni su tek u drugom polugodištu.

***Naknade građanima i kućanstvima na temelju osiguranja i druge naknade*** isplaćene su u iznosu od 4.338.328,58 eura U odnosu na isto razdoblje prethodne godine povećane su 21,07 % jer u 2023. godini svi računi prijevoznika za poticanje javnog otočnog prijevoza za 6/2023. nisu bili dostavljeni Ministarstvu do izrade polugodišnjeg financijskog izvještaja. Osim toga, stupanjem na snagu Zakona o povlasticama u prometu povećao se broj korisnika koji ostvaruju pravo na besplatno korištenje autocesta i objekata pod naplatom cestarine, što je dovelo do velikog povećanja sredstava koja se uplaćuju upraviteljima autocesta i koncesionarima kao refundacija za korištenje autocesta od strane osoba s invaliditetom.

***Ostali rashodi*** su izvršeni u iznosu od 48.274.005,60 eura. U odnosu na isto razdoblje prethodne godine povećani su 31,24 %. Rashodi za razvoj infrastrukture širokopojasne mreže u 2024. godini veći su za 16,7 mil eura jer su radovi na izgradnji širokopojasne mreže, koji su bili ugovoreni 2022. i 2023. godine, završeni u 2024. godini. Rashodi po koncesijskom ugovoru Autocesta Zagreb-Macelj u 2024. godini veći su za 2,2 mil eura zbog radova na usklađenju tunela i javne rasvjete. Rashodi iz OP Konkurentnost i kohezija manji su za 12,8 mil eura jer je programsko razdoblje završilo 31. 12. 2023. i većina projekata je završena ili se priprema za faziranje za iduće programsko razdoblje. Iz Nacionalnog plana oporavka i otpornosti u 2024. godini zračnoj luci Zadar isplaćena je kapitalna pomoć za elektrifikaciju i ozelenjivanje sustava za prihvat i otpremu zrakoplova 4,6 mil eura.

Krajem 2023. godine primljen je avans za provedbu projekta Kibernetička sigurnost u hrvatskom pomorskom prometu CYSCROMS, a u 2024. sredstva su doznačena projektnim partnerima.

Tablica 3. Izvršenje rashoda za nabavu nefinancijske imovine



**Rashodi za nabavu nefinancijske imovine**

U prvom polugodištu 2024. godine su rashodi na nabavu nefinancijske imovine izvršeni u iznosu od 1.352.182,24 eura. U odnosu na isto razdoblje prethodne godine smanjeni su 50,17 %.

***Rashodi za nabavu neproizvedene dugotrajne imovine*** izvršeni su u iznosu od 259.674,94 eura. U okviru projekta CEF 2014.-2020.-Priprema FAIRway2 radova na Rajna-Dunav koridoru izvršen je monitoring hidroloških, hidrauličkih i morfoloških karakteristika rijeke Dunav.

***Rashodi za nabavu proizvedene dugotrajne imovine*** izvršeni su u iznosu od 1.092.507,30 eura. Najznačajniji rashodi odnose se na nabavu 2 plovila za obilježavanje i praćenje stanja na rijekama i jedne gumene brodice sa stakloplastičnim dnom, izgradnju zimovnika u Opatovcu, te na dogradnju aplikacija novim funkcionalnostima.

1. **Rashodi prema izvorima financiranja**

Tablica 4. Izvršenje rashodi prema izvorima financiranja



Od ukupno izvršenih rashoda u iznosu od 576.407.105,36 eura u prvom polugodištu 2024. godine, najveći iznos od 516.292.045,64 eura ili 89,57 % je financiran iz izvora Opći prihodi i primici.

Rashodi u iznosu od 58.696.910,82 eura ili 10,18 % od ukupno ostvarenih rashoda financirani su iz izvora Pomoći od čega: iznos od 40.304.083,25 eura iz fondova EU (Kohezijskog fonda i Europskog fonda za regionalni razvoj), iznos od 16.051.469,41 euro iz instrumenata EU nove generacije (Mehanizma za oporavak i otpornost), dok su rashodi u ukupnom iznosu od 2.341.358,16 eura financirani iz Pomoći EU, Ostale pomoći i Refundacije iz pomoći EU.

Rashodi u iznosu od 1.405.201,82 eura ili 0,24 % od ukupno ostvarenih rashoda financirani su iz izvora Prihodi za posebne namjene.

**PRIMICI**

Ministarstvo u prvih 6 mjeseci 2024. nije imalo primitaka od financijske imovine i zaduživanja.

**IZDACI**

Izdaci Ministarstva za financijsku imovinu i otplatu zajmova u prvih 6 mjeseci iznose 720.749,60 eura ili 36,04 % od plana, a odnose se na provedbu Ugovora o koncesiji - Autocesta Zagreb-Macelj.

U 2024. godini, sukladno Ugovoru o koncesiji, Autocesta Zagreb-Macelj nije dostavila obračun doprinosa za izjednačavanje manjka za 2023. godinu. Isplaćen je doprinos za pad prometa u iznosu od 720.749,60 EUR, koji je AZM vratio 26.06.2024. godine.

**OBRAZLOŽENJE OSTVARENOG PRIJENOSA SREDSTAVA IZ PRETHODNE GODINE I PRIJENOSA SREDSTAVA U SLIJEDEĆE RAZDOBLJE**

Ostvareni prijenos sredstava iz 2023. u 2024. godinu iznosi 7.498.516,73 eura. U izvještajnom razdoblju su uplaćena sredstva vlastitih i namjenskih prihoda, pomoći EU i ostalih pomoći u iznosu od 4.168.635,99 eura te su, nakon izvršenih plaćanja, na dan 30. 06. 2024. godine sredstva raspoloživa za prijenos u slijedeće razdoblje iznosila 8.165.973,76 eura.

Prenesena sredstva iz 2023. u 2024. godinu odnose se na:

- vlastite prihode od pruženih usluga u iznosu od 17.719,36 eura, a sredstva raspoloživa za prijenos u slijedeće razdoblje u iznosu od 19.604,63 eura utrošit će se za usluge tekućeg i investicijskog održavanja poslovnih zgrada Ministarstva i za povrat neprihvatljivih troškova projekata financiranih iz EU sredstava,

- ostale prihode za posebne namjene u iznosu od 4.774.037,28 eura, koji se odnose na naknade za sigurnost plovidbe koja se plaća za strane jahte i brodice i na naknadu od izobrazbe pomoraca i nautičara, a sredstva raspoloživa za prijenos u slijedeće razdoblje u iznosu od 6.012.955,95 eura utrošit će se za obnovu i održavanje brodova i brodica lučkih kapetanija i sustava nadzora i upravljanja pomorskim prometom (VTS sustav) te za implementaciju novog sustava održavanja ispita za stjecanje svjedodžbi o osposobljenosti pomoraca i nautičara, koji uključuje računalno polaganje ispita u lučkim kapetanijama i ispostavama lučkih kapetanija,

-pomoći EU, koje se odnose na tekuće i kapitalne pomoći od institucija i tijela EU, u iznosu od 2.291.225,19 eura, a sredstva raspoloživa za prijenos u slijedeće razdoblje u iznosu od 1.284.747,33 eura utrošit će se za troškove plaća i doprinosa članova projektnih timova, materijalne rashode i rashode za usluge u okviru EU projekata,

-ostale pomoći, koje se odnose na tekuće i kapitalne prijenose između proračunskih korisnika istog proračuna, u iznosu od 383.381,15 eura, a sredstva raspoloživa za prijenos u slijedeće razdoblje u iznosu od 816.512,10 eura utrošit će se, sukladno Sporazumu između Ministarstva unutarnjih poslova i Ministarstva mora, prometa i infrastrukture i kroz Nacionalni plan sigurnosti cestovnog prometa, za financiranja nabavke vozila, uređaja i opreme te nadogradnju i održavanje informatičkih sustava,

-donacije u iznosu od 32.153,75 eura.

**IZVJEŠTAJI O ZADUŽIVANJU NA DOMAĆEM I STRANOM TRŽIŠTU NOVCA I KAPITALA, DANIM JAMSTVIMA I PLAĆANJIMA PO PROTESTIRANIM JAMSTVIMA**

Ministarstvo se u prvom polugodištu 2024. godine nije zaduživalo na domaćem i stranom tržištu novca i kapitala, niti je davalo jamstva, te nije bilo plaćanja po protestiranim jamstvima.